Эйсімонт

**Эйсімонт**, **Э́йсмант** (*Э́йсмунт*) — мужчынскае імя і вытворнае ад яго прозьвішча **[[Эйсмант]]** (*[[Эйсманд]]*, *Эйсмунд*, *Айсмант*).

## Паходжаньне

Эйсэнмунд або Эйсмунд (Eisenmund, Eismund) — імя германскага паходжаньня. Іменная аснова ісан- (эйс-, іс-) (імёны ліцьвінаў Ізбут, Ісавін, Ізмунт; германскія імёны Isbodus, Isovin, Ismund) паходзіць ад гоцкага eisarn, германскага *isarna-, стараверхненямецкага îsarn, îsan 'жалеза', а аснова -мунд- (-мунт-, -монт-) (імёны ліцьвінаў Монтгерд, Валімонт, Жыгімонт; германскія імёны Mundgerd, Walmont, Sigimunt) — ад германскага *mundô 'рука, абарона, крэўнасьць' або гоцкага munds 'моц розуму, імкненьне', mundrs 'гарлівы, палкі'.

Адпаведнасьць імя Эйсмант германскаму імю Eismund сьцьвердзіў польскі спэцыяліст у галіне анамастыкі Казімер Рымут. Германскае (паўночнагерманскае) паходжаньне літоўскага шляхецкага прозьвішча Эйсмант (Ejsmont) сьцьвярджалася яшчэ ў артыкуле «Жамойць» Усеагульнай энцыкляпэдыі Самуэля Аргельбранда (1868 год).

Германскі характар літоўскіх імёнаў з асновай -монт- (-мант-) — як і запазычаньне самой асновы з германскіх моваў — сьцьвердзілі францускі лінгвіст-германіст Раймонд Шмітляйн і амэрыканскі лінгвіст Альфрэд Зэн.

У Прусіі бытавала прозьвішча Eismund (1782 год).

У Польшчы адзначаюцца прозьвішчы Эйсманд (Eismond, Ejsmond), Эйсмант (Eismont, Ejsmont, Ejsmondt, Ejsmontt, Eysmont, Eysmontt), Эйсмунд (Ejsmund), Эйсмунт (Ejsmundt, Ejsmunt), Эйсмунтовіч (Ejsmuntowicz), Эйсымант (Ejssymont), Эйсыманд (Ejsymond), Эйсымант (Ejsymont, Ejsymontt, Eysymont, Eysymonth, Eysymontt), Эйсімант (Eysimont) і Эйсімунт (Eysimunt).

Варыянты імя ў гістарычных крыніцах: *у [[Эйшышкі|Еишискахъ]]. Митъку Еисимонътовичу чоловекъ* (1440—1492 гады); *Пацу Еисимонътовичу 8 бочокъ* (2 чэрвеня 1489 году); *Венъцко Еисимонътовичъ… Пашко а Статко, а Петрок, а Прокопъ Еисимонтовичи… Петрашко Еисимонтович самъ. Миколаи Еисимонтовичъ самъ… Дашко Еисимонтовичъ* (1528 год); *бояре [[Горадня|Городенские]]: Петръ Станкевичъ Гейсимонтовичъ* (12 чэрвеня 1539 году); *Ейсимонты* (1567 год); *parochia Saraska… śl. Szczęsny Eysimont* (1580 год); *Eustachy Esymont… od Stanisława Eustachego Eysymonta… Stanisław Eustachi Eysimont* (1667 год); *Francij Eysmont et Helena Eysmontowa* (1707 год); *Jakub Ejsmund* (1737 год); *Bogusław Eysymontowicz na Uzłowcach* (4 кастрычніка 1765 году); *MD Adamo Eysmunt* (12 студзеня 1790 году); *Dorota Aysmont* (1801 год); *Regina Eyszmont* (1809 год); *Eysymont Felicyian* (28 траўня 1836 году); *Czarnocka Maryjanna z Eysmontów* (21 лістапада 1836 году); *Therese Eismund* (1847 год); *Ejsmont Paulina* (13 кастрычінка 1912 году).

## Носьбіты
* Мітка Эйсімонтавіч — літоўскі баярын, які атрымаў наданьне ад вялікага князя Казімера; меркаваны пачынальнік роду Эйсмантаў
* Пац Эйсімонтавіч — гарадзенскі баярын, які ўпамінаецца ў 1489 годзе
* Венцка Эйсімонтавіч — гарадзенскі баярын, які ўпамінаецца ў попісе войска Вялікага Княства Літоўскага 1528 году
* Пашка, Статка, Пятрок і Пракоп Эйсімонтавічы — гарадзенскія баяры, якія ўпамінаюцца ў попісе войска ВКЛ 1528 году
* Пятрашка і Мікалай Эйсімонтавічы — гарадзенскія баяры, якія ўпамінаюцца ў попісе войска ВКЛ 1528 году
* Дашка Эйсімонтавіч — гарадзенскі баярын, які ўпамінаецца ў попісе войска ВКЛ 1528 году
* Станіслаў Адамавіч Эйсманд ( 1871—?) — жыхар Менску, рэпрэсаваны ўладамі СССР

Эйсманты — уладальнікі зямлі ў Невельскім павеце на 1878 год.

Эйсмант (Ejsmont, Ejsmontt, Eysmont, Eysmontt), Эйсымант (Ejsymont, Eysymont) і Эйсімант (Eysimont) — прозьвішча, зафіксаванае ў XIX стагодзьдзі ў ваколіцах Сувалкаў.

У актах Вялікага Княства Літоўскага ўпамінаўся маёнтак Іванаўцы або Эйсімонты ў Гарадзенскім павеце.

На гістарычнай Гарадзеншчыне існуюць вёскі Эйсманты і Вялікія Эйсманты, на гістарычнай Старадубшчыне — Сімонтаўка (Есімонтаўка).

## Глядзіце таксама
* Эйса
* Мунд

## Заўвагі

## Крыніцы

Катэгорыя:Мужчынскія імёны